寄題鄭集之醉夢齋
作者：吳儆
朝代：宋

paragraphs: 利欲醺人心，濃如飲醇酎。
沉湎死不休，寧論千日久。
豈知糟邱中，醒狂亦時有。
天地育萬彙，亦各賦匹偶。
人情豈相遠，好惡隨妍醜。
集之年方壯，濯濯春月柳。
性獨與人殊，無婦奉箕箒。
丈室誇醉夢，作詩詔朋友。
古來醉夢人，亡羊孰先後。
寒儒醉糟粕，酸澀寧可口。
莊生夢蝴蝶，幻境徒紛糾。
富貴得志士，列屋羅螓首。
象牀粲錦幄，疎綺深朱牖。
酣寢喚不醒，鼻息春雷吼。
梅花霜雪姿，紙帳蔬荀臭。
問君有何好，甘作老鰥叟。
窮狀徒纍纍，鴦債長負負。
猶如荷旃人，難論純綿厚。
但問雪煎茶，何如羊羔酒。